ธ.ก.ส.ปรับแผนบี้พาณิชย์จ่ายค่าข้าว
กระทรวงการคลังเลิกแผนขอเงินเพิ่มทำโครงการจำนำข้าว หันกดดันพาณิชย์จ่ายเงินค่าข้าว
21 ก.พ. 2556

กระทรวงการคลังเลิกแผนขอเงินเพิ่มทำโครงการจำนำข้าว หันกดดันพาณิชย์จ่ายเงินค่าข้าว
กระทรวงการคลังตัดสินใจถอนแผนการขอขยายสภาพคล่องของธนาคารเพื่อการเกษตรและสหกรณ์การเกษตร (ธ.ก.ส.) เพื่อใช้รับจำนำข้าวจาก 9 หมื่นล้านบาท เป็น 1.5 แสนล้านบาท ที่เตรียมเสนอให้คณะรัฐมนตรี (ครม.) พิจารณาแล้ว 
สาเหตุที่ล้มเลิกเนื่องจากจะเป็นเหตุให้รัฐบาลถูกฝ่ายค้านและนักวิชาการโจมตีว่าโครงการนี้จะสร้างหนี้สาธารณะให้สูงขึ้น ทั้งที่ ธ.ก.ส.ยืนยันว่ามีสภาพคล่องให้โครงการรับจำนำข้าวเพียง 2 หมื่นล้านบาทเท่านั้น ไม่สามารถเพิ่มให้เป็น 1.5 แสนล้านบาท ตามที่กระทรวงการคลังต้องการได้
แหล่งข่าวจากกระทรวงการคลัง เปิดเผยว่า แผนหาเงินที่ปรับใหม่ ขอให้องค์การคลังสินค้า (อคส.) และองค์การสินค้าเกษตร (อ.ต.ก.) ซึ่งเป็นผู้ขายข้าวให้กระทรวงพาณิชย์ นำเงินที่ขายข้าวได้นำส่งคืนให้ ธ.ก.ส. ภายใน 15 วันหลังจากที่รับเงิน ตามที่ ครม.เห็นชอบไว้ เพื่อที่จะได้มีเงินไปรับจำนำข้าวนาปรังรอบใหม่ที่จะเริ่มในเดือนเม.ย.นี้ โดยคาดว่าต้องรับใช้เงินประมาณ 1.2-1.5 แสนล้านบาท เพื่อจำนำข้าว10-11 ล้านตัน
“หากอคส. และ อตก. ใช้เงินเกินกำหนดเวลา คลังจะคิดดอกเบี้ย เพราะพบว่ามีเงินค่าข้าวหลายหมื่นล้านบาทที่ทั้งสององค์กรรับชำระมาแล้ว แต่ไม่ยอมส่งให้คลัง ทำให้เงินหมุนเวียนการรับจำนำข้าวมีปัญหาไม่พอ ซึ่งทางกระทรวงพาณิชย์ได้รับทราบปัญหา และรับปากจะดำเนินการเรื่องนี้ให้แล้ว” แหล่งข่าวเปิดเผย
แหล่งข่าวเปิดเผยว่า กระทรวงพาณิชย์แจ้งว่าปีนี้จะขายได้ 2.6 แสนล้านบาท ซึ่งหากทำได้จริง ก็ไม่น่าจะทำให้เงินที่มารับจำนำข้าวของรัฐบาลรอบต่อๆ ไปมีปัญหา
นายอารีพงศ์ ภู่ชอุ่ม ปลัดกระทรวงการคลัง กล่าวว่า ไม่มีแผนที่จะเพิ่มสภาพคล่อง ธ.ก.ส. เพื่อไปใช้รับจำนำข้าวนาปรังปี 2555 โดยเงินที่ใช้รับจำนำข้าวยังใช้เงินกู้ที่คลังจะค้ำประกันให้ ธ.ก.ส. ไม่เกิน 4.1 แสนล้านบาท และเป็นเงินสภาพคล่องของ ธ.ก.ส. 9 หมื่นล้านบาท ซึ่งต้องมีการบริหารจัดการให้ใช้อยู่ในวงเงินดังกล่าว